# ūddhavasandeśa

sāndrībhūtairnavaviṭapināṁ puṣpitānāṁ vitānai-

rlakṣmīvattāṁ dadhati mathurāpattane dattanetraḥ |

kṛṣṇaḥ krīḍābhavanavaḍabhīmūrdhni vidyotamāno

dadhyau sadyastaralahṛdayo gokulāraṇyamaitrīm ||1||

śvāsollāsairatha taralitasthūlanālīkamālaḥ

kurvan pūrṇānayanapayasāṁ cakravālaiḥ praṇālīḥ |

smāraṁ smāraṁ praṇayaniviḍāṁ vallavīkelilakṣmīṁ

dīrghotkaṇṭhājaṭilahṛdayastatra citrāyito.abhūt ||2||

antaḥsvānte kṣaṇamatha parāmṛṣya pārābhilāṣī

kaṣṭāmbhodherbhavanaśikhare kuṭṭimāntarniviṣṭaḥ |

sotkaṇṭho.abhūdabhimatakathāṁ śaṁsituṁ kaṁsabhedī

nediṣṭāya praṇayalaharī baddhavāguddhavāya ||3||

tvaṁ sarveṣāṁ mama guṇanidhe bāndhavānāṁ pradhānaṁ

tvatto mantraiḥ śriyamavicalām yādavāḥ sādhayanti |

ityāśvāsādabhimatavidhau kāmaye tvāṁ niyoktuṁ

nyastaḥ sādhīyasi saphalatāmarthabhāro hi dhatte ||4||

saṁrambheṇa kṣitipatigirām lambhite garvitānāṁ

vṛndāraṇyānmayi madhupurīṁ gāndinīnandanena |

vallavyastāḥ virahadahanajvālikāmaṇḍalīnāṁ

antarlīnāṇ kathamapi sakhe jīvitaṁ dhārayanti ||5||

prāṇebhyo me praṇayavasatirmitra tatrāpi rādhā

dhātuḥ sṛṣṭau madhurimadharādhāraṇādadvitīyā |

vācoyuktistavakitapadairadya seyaṁ sakhīnāṁ

gāḍhāśvāsairvidhuravidharaṁ prāṇabhāram bibharti ||6||

gatvā nandīśvaraśikhariṇo mekhalām ratnabhūtāṁ

tvaṁ vallībhirvalayitanagāṁ vallavādhīśapallīm |

tāṁ daṣṭāṅgīṁ virahaphaṇinā prāṇayan prīṇayārtāṁ

vārtāmantradhvanibhiratha me mantricūḍāmaṇīndra ||7||

tiṣṭhanti ete jagati bahavastvatvidhānāṁ vidhātuṁ

cetaḥ pūrtiṁ nanu janapadāmūrtibhirme sanāthāḥ |

bhūyo bhūyaḥ priyasakha śape tubhyamavyājato.ahaṁ

bhūranyā me hṛdi sukhakarā goṣṭhataḥ kāpi nāsti ||8||

madviśleṣajvalanapaṭalījvālayā jarjarāṅgīḥ

sarve tasmin nidhanapadavīṁ śākhino.apyāśrayiṣyan |

gopīnetrāvalivigalitairbhūribhirbāṣpavārāṁ

pūraisteṣām yadi niravadhirnābhiṣeko.abhaviṣyat ||9||

ātmakleśairapi nahi tathā merutuṅgairvyathante

vallavyastāḥ priyasakha yathā madvyathāleśato.api |

durvārāṁ me virahavihitāṁ nihnuvānastathāpi

premagranthiṁ tvamatipṛthulaṁ tāsu vikhyāpayethāḥ ||10||

bhrātarnandīśvaragirimitaḥ yāsyataste vidūraṁ

panthāḥ śrīmān ayamakuṭilaḥ kathyate patharūpī |

prīye sadyastvayi nipatite gokulānandasindhau

santastuṣṭe suhṛdi hi nijāṁ tuṣṭim evāmananti ||11||

agre gaurīpatimanusareḥ pattanāntarvasantaṁ

gokarṇākhyaṁ vyasanajaladhau karṇadhāraṁ narāṇām |

yasyābhyarṇe saha ravijayā saṁgamo jaṅgamānāṁ

āviṣkurvann abhimatadhurāṁ dhīra sārasvato.asi ||12||

ārūḍhaste nayanapadavīṁ tannidhanyāsi so.ayaṁ

gopīnagnaṁ karaṇamuralīkākalīkaḥ kalāvān |

ityālāpasphuritavadanairyatra nārīkadambai-

rdṛgbhaṅgībhiḥ prathamamathurāsaṁgame cumbito.asmi ||13

tasmādantarviracitaparānandapūrādadūrāṁ

yāhi prītyā sapadi padavīmambikākānanasya |

yatrānandotsavamakaravaṁ sarpataḥ sarpatāyā

nandaṁ vidyādharamapi purā mocayan vallavīnām ||14

bhūyobhistvaṁ kila kuvalayāpīḍadantāvaghātai-

retāṁ nimnonnataparisarāṁ syandane vartamānaḥ |

muñcottuṅgāṁ mihiraduhiturdhīratīrāntabhūmiṁ

mandākrāntāṁ na khalu padavīṁ sādhavaḥ śīlayanti ||15

muñcāsavye vihagaruciraṁ kiṁcidasmādudañcaṁ

rājattīraṁ navasumanasām rājibhistīrtharājam |

yatrāpūrvaṁ kimapi kalayāṁ cakraturmatprabhāvā-

dābhīrāṇāṁ kulamapi tathā gāndinīnandano.api ||16||

yajvānaste yadapi bhavataḥ vipriyā helanānme

namrasteṣāṁ tadapi bhavanadvārarathyām jihīthāḥ |

gāyantīnāṁ madanuracitaṁ tatra viprāṅganānāṁ

ālokāya spṛhayasi na ced adhvabhāvairjito.asi ||17||

tadvikhyātaṁ sphuṭaviṭapināṁ maṇḍalenābhipūrṇaṁ

tūrṇaṁ gaccheḥ upapuripuraḥ koṭikākhyaṁ pradeśam |

yatra prāpte mayi vikiratī netramudyānapālī

śālīnāpi prakaṭitabhujāmūlamalpam jahāsa ||18||

itthaṁ krāntvā puraparisarān yāhi saṭṭīkarākhyam

paṭṭībhūtam bhramaranṛpateḥ puṣpitāraṇyamārāt |

śrīdāmānaṁ subhaga gaḍurīkṛtya yatrādhirūḍhaḥ

krīḍākārī dadhadurubhujāṁ dvādaśāhaṁ vasāmi ||19||

mugdhe śyāmaḥ kalayati yuvā paśya mām eva na tvām

iti ullāsairahamahamikāṁ sarvataḥ kurvatībhiḥ |

yān ālambī saralanayanālokamaitrībharāṇāṁ

grāmīṇābhiryuvatibhiraham yatra pātrīkṛto.asmi ||20||

muñcan savye bahalabahulāṁ kānanasyopaśalyaṁ

taṁ cottuṅgam hradaparisaraṁ dakṣiṇe kāliyasya |

phullābhistvaṁ pihitamihiradyotamantarlatābhi-

rdhīrādhvānaṁ vimalasarasīrājibhājam bhajethāḥ ||21||

vallīcitraṁ vrajamṛgaharaṁ taṁ vrajasyopaśalye

kalye krīḍāvanaviharaṇotkaṇṭhayā gacchato me |

yatrodañcat kalavalayitairveṇugītairmṛgāṇāṁ

tūrṇam rājīrajanivirahavyākulānāmahāri ||22||

ānamrāṇām hasitamukulaiḥ phullagaṇḍasthalānāṁ

dūrāddṛṣṭiṁ sphuṭasumanasāṁ syandane muñcatīnām |

te vaidagdhīparimalakiraḥ yatra sīmantinīnāṁ

sasnurbāṇāvalivilasitā ruddhalakṣāḥ kaṭākṣāḥ ||23||

sa śrīmān prasavati rathī mādhavaḥ rādhikāyāḥ

prema sthūlaṁ karaṇakuṭilālokabhaṅgīvilāsaḥ |

iti autsukyādvarayuvatibhiḥ smāritoddāmanarmā

gharmāmbhobhirvṛtatanuraham yatra citrāyito.asmi ||24||

līlāsvapno mama vijayate yatra nāgendrabhoge

ghoṣastotraṁ tava janayitā yojanadvandvacumbī |

divyenālaṁ nikhilajagatīṁ sarpiṣā tarpayantī

bhrātarbhūmnā vilasati vidheḥ gomayī yatra sṛṣṭiḥ ||25||

kakṣām lakṣāvadhibhirabhitaḥ kāsarobhiḥ parītāṁ

tāṁ saṁnaddhavrajavijayinīṁ śālmalākhyām bhajethāḥ |

vīthyāṁ vīthyāṁ pṛthukanikarā yatra mitrānuvelaṁ

khelantastān anuvidadhate vikramānme krameṇa ||26||

dūrādeṣa praṇayati purā labdhasāhāranāmā

premānandaṁ tava nayanayoḥ aupanando nivāsaḥ |

jaṅghālena kṣitipatipurīṁ syandanenānuvindan

yatrāhāraṁ priyamakaravam hāri haiyaṅgavīnaṁ ||27||

gopendrasya vrajaparisare labdhatuṣṭirlabhethā-

stāṁ vikhyātāṁ kalitamahilācāruhelām rahelām |

yāmāsādya prahitamuralīkākalīdūtiko.ahaṁ

sāyaṁ gopīkulamakaravaṁ sāmi nepathyanaddham ||28||

yatra prītān ahamakaravaṁ mitrabhāvena śāvān

hāram hāraṁ viditasamayaḥ vallavītāṁ dadhīni |

śākhivrātaḥ sa khalu valitaḥ prītaśārābhidhaste

deśaḥ kleśaṁ pathiṣu rathino dārayiṣyaty udāram ||29||

so.ayam rambhānaṭanacaṭulaiḥ sevyamāno marudbhiḥ

kamrāśokottamasumanasāṁ nirbharāmodadhārī |

pīyūṣeṇa sphuritavasatistāmudañcadguruśrī-

rlokātītaḥ kila madayitā vallavendrasya lokaḥ ||30||

paśyantīnāṁ cakitacakitam labdhasaṅgaṁ śatāṅge

māmuttuṅgavyasanavisaraiḥ kāmamunmāditānām |

tāsāṁ vidyuttaralavapuṣāṁ vallavīnāṁ prapātā-

dvidyutkārīṁ kathayati jano dakṣiṇām yasya kakṣām ||31||

yatrākrūraḥ praṇayaniviḍotkaṭḥayā guṇṭhitātmā

raṅgāṅgoṣṭhāṅgaṇamanusaran māmalokiṣṭa bandhum |

tatbāṣpāmbhaḥ kulaparicayārabdhajṛmbhaiḥ kadambaiḥ

sā saṁvītā vilasati taṭī yatra sauyātrikākhyā ||32||

dhāvadbālāvalikaratalaproccaladvāladhīnāṁ

yatrottuṅgasphaṭikapaṭalaspardhidehadyutīnām |

ghrāyaṁ ghrāyaṁ navatṛṇaśikhāṁ muñcatīnāṁ valante

vatsālīnāṁ caṭulapaṭulaṁ śaśvadāṭīkanāni ||33||

ābhīrīṇāṁ nayanasaraṇīsaṅgamādeva tāsāṁ

sadyo moṭṭāyitamadhurimollāsabhaṅgīvighātā |

pīṭhībhūto mama parimalodgāragoṣṭho garīyān

yatrāsthānīmanuvijayate pāṇḍuro gaṇḍaśailaḥ ||34||

reṇurnāyaṁ prasarati gavāṁ dhūmadhārā kṛśāno-

rveṇurnāsau gahanakuhare kīcakaḥ roravīti |

paśyonmatte ravirabhiyayau nādhunāpi pratīcīṁ

mā cāñcavyaṁ kalaya kucayoḥ patravallīṁ tanomi ||35||

dūre vaṁśīdhvanirudayate hanta mā dhāva tāva-

ddhūmredānīmapi nahi gavām lakṣyate dhūmalekhā |

asti dvāre gururapi tato lambitāṁ stambhayantī

kṣīre nīvīṁ tvamiha tarasā yāhi gehāntarālam ||36||

āpratyūṣādapi sumanasāṁ vīcibhirgrathyamānā

dhatte nāsau sakhi kathamahaḥ vaijayantī samāptim |

dhinvan gopīnayanaśikhinaḥ vyomakakṣām jagāhe

so.ayaṁ mugdhe niviḍadhavalo dhūlicakrāmbuvāhaḥ ||37||

asmin bhūyaḥ visṛmaravapuḥsaurabhe saurabheyī

dhūleḥ jālaiḥ śavalitaśiro mālatīcakravāle |

antargoṣṭhaṁ praviśati harau hanta kasyā na ceta-

stṛṣṇāṁ dhatte jarati mukhare kiṁ vṛthā rāraṭīṣi ||38||

mā mandākṣaṁ kuru gurujanāddehalīṁ gehamadhyā-

dehi klāntā divasamakhilam hanta viśleṣato.asi |

eṣa smero milati mṛdule vallavīcittahārī

hārī guñjāvalibhiralibhirlīḍhagandho mukundaḥ ||39||

saurirgoṣṭhāṅgaṇamanusaran śi¤jitaireva mugdhaḥ

kiṅkiṇyāste parihara dṛśostāṇḍavaṁ maṇḍitāṅgi |

ārādgītaiḥ kalaparimiṣanmādhurīkaiḥ kuraṅge

labdhe sadyaḥ sakhi vivaśatāṁ vāgurāṁ kastanoti ||40||

yāntyā līlodbhaṭakalatulākoṭi sadyastvayāsau

labdhā candrāvali sakhi kutaḥ śabdabhedākhyavidyā |

paśyopendraḥ sadanapadavīṁ vallavaindrasya muñcan

antarbhinno muhuriha yayā sambhramādbambhramīti ||41||

sā sotkaṇṭhaṁ vasati vasateḥ vatsalā dvāri devī

vallīstomaiḥ kṣaṇamiha mukhāmbhojalakṣmīṁ vidhehi |

dūrāc cetomaṇimapaharan eṣa bhavyāṅgi divyo

bibbokaste muravijayinaḥ vartma pātī babhūva ||42||

yaṣṭirbhūmau luṭhati tarasā śraṁsate paśya vaṁśī

kaṁsārāteḥ skhalanamamalaṁ śṛṅgamaṅgīkaroti |

dūrānnandaḥ kalayati puro hrepayāmuṁ na rādhe

bandhe devi sthagaya capalāpāṅgabhaṅgīvitānam ||43||

tiṣṭhan goṣṭhāṅgaṇabhuvi muhurlocanāntaṁ vidhatte

jātotkaṇṭhastava sakhi Harirdehalīvedikāyām |

mithyāmānonnatikavalite kiṁ gavākṣārpitākṣī

svāntam hanta glapayasi bahiḥ prīṇaya prāṇanātham ||44||

paśya vrīdāṁ sakapaṭamasau tanvatī naḥ purastā-

ddvāre gaurī na sarati muhuḥ śauriṇākāritāpi |

ākṛṣṭāyā gahanakuhare veṇuvidyāvinodai-

rjānāti asyāḥ puno.anupamaṁ vikramaṁ kuñjavīthī ||45||

itthaṁ sācismitarucibhṛtām yatra saṁdhyānubandha

māmuddiśya smaraparimalam bibhratīnāmadabhram |

paunaḥpunyādvividhahṛdayottuṅgabhāvānusaṅgī

līlājalpaḥ kuvalayadṛśāṁ premapūrṇaḥ purāsīt ||46||

dāmākṛṣṭidviguṇitakarāraṇyavidyotitānāṁ

gharmāmbhobhirdaravalayitasmeragaṇḍasthalānām |

bhālopāntapracalatalakaśreṇibhājāṁ madīyaiḥ

kīrtistomairmukharitamukhāmbhojalakṣmībharāṇām ||47|

helācañcadvalayaraṇitagranthitairmanthanīnāṁ

dhvānonmiśrairmasṛṇamasṛṇaṁ manthatīnāṁ dadhīni |

gītaistāsāṁ kuvalayadṛśam yatra rātreḥ virāme

premottānairmama samajani svapnalīlāsamāptiḥ ||48||

nirmāya tvaṁ vitara phalakam hāri kaṁsārimūrtyā

vāraṁ vāraṁ diśasi yadi māṁ mānanirvāhanāya |

yat paśyantī bhavanakuhare ruddhakarṇāntarāhaṁ

sāhaṁkārā priyasakhi sukham yāpayiṣyāmi yāmam ||49||

santi sphītā vrajayuvatayastvatvinodānukūlā

rāgiṇi agre mama sahacarī na tvayā ghaṭṭanīyā |

dṛṣṭvābhyarṇe śaṭhakulaguruṁ tvāṁ kaṭākṣārdhacandrān

bhrūkodaṇḍe ghaṭayati javāt paśya saṁrambhiṇī iyam ||50||

mā bhūyastvaṁ vada ravisutātīradhūrtasya vārtāṁ

gantavyā me na khalu tarale dūti sīmāpi tasya |

vikhyātāham jagati kaṭhinā yat pidhatte madaṅgaṁ

romāñco.ayaṁ sapadi pavano haimanastatra hetuḥ ||51||

kāmaṁ dūre vasatu paṭimā cāṭuvṛndastatrāyaṁ

rājyaṁ svāmin viracaya mama prāṅgaṇaṁ mā prayāsīḥ |

hanta klāntā mama sahacarī rātrim ekākinī iyaṁ

nītā kuñje nikhilapaśupīnāgarojjāgareṇa ||52||

medinyāṁ te luṭhati dayitā mālatī mlānapuṣpā

tiṣṭhan dvāre ramaṇivimanāḥ khidyate padmanābhaḥ |

tvaṁ connidrā kṣapayasi niśām rodayantī vayasyā

māne kaste navamadhurimā taṁ tu nālokayāmi ||53||

madvaktrāmbhoruhaparimalonmattasevānubandhe

patyuḥ kṛṣṇabhramara kuruṣe kiṁtarāmantarāyam |

tṛṣṇābhistvam yadi kalarutavyagracittastatāgre

puṣpaiḥ pāṇḍuchavimaviralairyāhi puṁnāgakuñjam ||54||

atrāyāntaṁ calamapi harim lokayantī baliṣṭhāṁ

tvāmālambya priyasakhi ghane nāsmi kuñje nilīnā |

asmān mugdhe hṛdayanihitādadya pītāmbarātte

vakro nānyaḥ kucaparicaye matpuro mā vyathiṣṭhāḥ ||55||

māṁ puṣpāṇāmavacayamiṣāddūramānīya kuñjaṁ

smitvā dhūrte kimiti rabhasāduccakairgāyasi tvam |

śaṅkāmantarna racaya mudhā gītaṁ tanomi

sphītaṁ vṛndāvanabhuvi muhuḥ kṛṣṇasārotsavāya ||56||

vāraṁāraṁ vrajasi salilachadmanā padmabandhoḥ

putrīm jñātastava sakhi rasaṁ puṇḍarīke kṣaṇo.asau |

cetaḥ kāmyā bhavati viśadāsārasālī na vāme

tena smeraṁ muhurabhilaṣāmi acyutam raktapadmam ||57||

paśyāmi antarvihitavasatiṁ tvāmarālāṅganānāṁ

atra caure spṛhayasi kathaṁ kṛṣṇakaṇṭhagrahāya |

sādhu br\_ṣe sakhi madakalo māṁ śikhaṇḍajjvalaḥ yaṁ

kuñje dṛṣṭvā bhujagadamanoddāmadarpo.abhyupaiti ||58||

bāle candrāvali nahi bahirbhūya bhūyaḥ pradoṣe

gehādtṛṣṇāvati kuru puraḥ kṛṣṇavartmāvalokam |

sarvasyāntarjaḍimadamane pāvake nādya labdhe

mugdhe siddhirmama rasavatī prakriyā na prayāti ||59||

hastenādya priyasakhi lasatpuṣkarābhena dūrāt

kṛṣṇenāhaṁ madakaladṛśā kampitāṅgī vikṛṣṭā |

nīcairjalpa bhramati purato bhrāntacitte guruste

hūṁ kālindau pulinavipine dīpradantīiśvareṇa ||60||

vṛndāraṇye mama vidadhire nirbharotkaṇṭhitāni

krīḍollāsaiḥ sapadi Hariṇā hā mayā kiṁ vidheyam |

jñātaṁ dhūrte spṛhayasi muhurnandaputrāya tasmai

mā śaṅkiṣṭhāḥ sakhi mama raso divyasāraṁgato.abhūt ||61||

itthaṁbhūtā bahvidhapadārambhagambhīragarbhā

karṇānāṁ me sphuṭataratayā koṭibhiḥ pātumiṣṭā |

āsīttāsāṁ pryasakha purā yatra kalyāṇavācāṁ

premollāsaprakaṭanakalā karmaṭhā narmagoṣṭhī ||62||

keyaṁ śyāmā sphurati sarale gopakanyā kimarthaṁ

prāptā sakhyaṁ tava mṛgayate nirmitāsau vayasyā |

āliṅgāmūṁ muhuriti tathā kurvatī māṁ viditvā

nārīveśam hriyamupayayau māninī yatra rādhā ||63||

yatrottuṅgāḥ karaparicayaṁ śaśvadāsedivāṁso

bhūyāṁso me vimaladṛṣadāṁ kalpitā maṇḍalībhiḥ |

bandhāyodyattaralatarasāṁ tarṇakānāṁ nikhātāḥ

kīlāḥ kūlasthalavalayino bhānti padmākarāṇām ||64||

no jānīmaḥ kaṭhinavidhinā madvidhānāṁ kapāle

gopālīnāṁ kila vilikhitā kīdṛśī varṇalekhā |

yaḥ saṁdhyāyāṁ sumukhi milito gokule rājadūtaḥ

so.ayaṁ karṇe nibhṛtanibhṛtaṁ mādhavaṁ vāvadīti ||65||

eṣa kṣattā vrajanarapateḥ ājñayā gokule asmin

bāle prāto nagaragataye ghoṣaṇāmātanoti |

duṣṭam bhūyaḥ sphurati ca balādīkṣaṇaṁ dakṣiṇaṁ me

tena svāntaṁ sphuṭati caṭulam hanta bhāvyaṁ na jāne ||66||

prātaḥ yātrāṁ narapatipure tathyamākarṇya śaure-

rāyāmāya priyasakhi mayā yāminī prārthitābhūt |

paśya kṣipraṁ prathitalaghimā pāpinī iyaṁ prabhātā

jāyante hi pracurtamaso nānukūlāḥ pareṣu ||67||

yāvadvyaktiṁ na kila bhajate gāndineyānubandha-

stāvannatvā sumukhi bhavatīṁ kiṁcidabhyarthayiṣye |

puṣpairyasyā muhurakaravaṁ karṇapūrānmurāreḥ

seyaṁ phullā gṛhaparisare mālatī pālanīyā ||68||

nāvaiṣi tvaṁ patitamaśaniṁ mūrdhni nirmīyamāṇām

enāṁ kaste sakhi śikhariṇīm hanta pātā hatāsi |

tūrṇaṁ mugdhe bahiranusara prāṅgaṇaṁ gehamadhyā-

dadhyārūḍho jigamiṣurasau syandanaṁ nandasūnuḥ ||69||

āsīdārye paśupapaṭalīmantarā nāntarāyaḥ

prāpuḥ pāpā na ca vikalatāṁ pādabhaṅgaisturaṅgāḥ |

dhvasto nābhūdayamapi manāk syandane cakrabandhaḥ

satyaṁ gantā madhupuramasau hanta kiṁ keśihantā ||70||

ārādagre kalaya nṛpateḥ dūta nirdhūtalajjā

sajjā tanvī kimapi viṣamaṁ sāhasaṁ kartumicchuḥ |

yānādyāvadvisṛjasi puraḥ candrahāsaṁ na kṛṣṇaṁ

hastādtāvadvisṛjati sakhī candrahāsaṁ na kṛṣṇam ||71||

mugdhe paśya kṣaṇamapi hariṁ netramunmīlayantī

mohena tvaṁ viracaya muhurnātmanaḥ vañcanāni |

śṛṇvan kākūtkaramapi puro hanta sīmantinīnāṁ

krūrastūrṇaṁ vinudati rathaṁ dūramākrūranāmā ||72||

paśya kṣāmodari tava mukhālokajanmā hi śoko

vāraṁ vāram Harinayanayorbāṣpamantastanoti |

dhāvatvājisphuradurukhurottānitānāṁ vitāno

dhūlīnāṁ tu śrayati visaran eṣa mithyākalaṅkaḥ ||73||

kṛṣṇaṁ muṣṇan akaruṇabalādgopanārīvadhārthī

mā maryādām yadukulabhuvām bhindhire gāndineyaḥ |

ity uttuṅgā mama madhupure yātrayā tatra tāsāṁ

vitrastānāṁ parivavalire vallavīnāṁ vilāpāḥ ||74||

śaśvannīrāharaṇakapaṭaprāptagopālanārī

gūḍhakrīḍāvasatiniviḍachāyakuñjopagūḍhaḥ |

yatrādūre vilasati mahān baddharolambasadmā

padmāmodasnapitapavanaḥ pāvanākhyastaḍāgaḥ ||75||

līlākrāntairmuravijayinaḥ sarvataḥ pādapātai-

rvailakṣaṇyaṁ kimapi jagatāmantaḥ ākarṣi nītāḥ |

ete nandīśvaraparisarā netravīthīm bhajanta-

stīvraṁ mātaḥ kimapi dahanaṁ cetasi jvālayanti ||76||

asti premnāṁ tvayi parimalo māṁsalaḥ kaṁsaśatro-

radya śvaḥ vā sa tava bhavitā hārihārānukārī |

dambholīnāmapi suvadane garbhanirbhedadakṣai-

rebhiḥ kāmaṁ kimu vilapitairbāndhavān dandahīṣi ||77||

mā kārpaṇyādviracaya vṛthā bāṣpamokṣam hatāśe

kṛṣṇāśliṣṭāṁ tanumanupamāṁ svaicchayā na tyajāmi |

jvālastīvraḥ virahadahanādāptajanmā balānme

marmonmāthī laghutaramimāṁ pātayan dandahīti ||78||

kāruṇyābdhau kṣipasi jagatīm hā kim ebhirvilāpai-

rdhehi sthairyaṁ manasi yadabhūradhvage baddharāgā |

smṛtvā vāṇīmapi yadi nijāṁ savrajaṁ nājihīte

dhūrto.asmākaṁ trijagati tatastanvi nirdoṣatābhūt ||79||

kvāyaṁ gantā madhuripurito gokulādasmadīyaḥ

kāle vaṁsye sukhamiti mayā hanta mānaḥ vyadhāyi |

kā jānīte yadiha khalatācāturīdīksitena

prekṣeptavyaṁ śirasi kuliśaṁ gāndinīnandanena ||80||

na kṣodīyān api sakhi mama premagandho mukunde

krandantīṁ māṁ nijaśubhagatākhyāpanāya pratīhi |

khelatvamśīvalayinamanālokya taṁ vaktrabimbaṁ

dhvastālambā yadahamahaha prāṇakīṭam bibharmi ||81||

āśāpāśaiḥ sakhi navanavaiḥ kurvatī prāṇabandhaṁ

jātyā bhīruḥ kati puno.ahaṁ vāsarāṇi kṣayiṣye |

ete vṛndāvanaviṭapinaḥ smārayantaḥ vilāsān

utphullāstān mama kila balānmarma nirmūlayanti ||82||

sā viśrāmyan manasijadhanurvibhramodbodhavidyā

cillīvallibhramimadhurimoddāmasampadbhiriṣṭā |

etāmārtiṁ mama śamayitā smeratā saṅkarāṅgī

premottuṅgāḥ kimu murabhido bhaṅgurāpāṅgasaṅgī ||83||

kāmaṁ dūre sahacari varīvarti yat kaṁsavairī

na idam lokottaramapi vipaddurdinaṁ me dunoti |

āśākīlo hṛdi kila vṛtaḥ prāṇarodhī tu yo me

so.ayaṁ pīḍāṁ niviḍavaḍavāvahnitīvrastanoti ||84||

tatra sphītādharamadhubhare śītalotsaṅgasaṅge

saundaryeṇollasitavapuṣi sphārasaurabhyapūre |

narmārambhasthapuṭtavacaḥkandale nandasūnau

modiṣyante mama sakhi kadā hanta pañcaindriyāṇi ||85||

bhindan akṣṇoḥ kila kaluṣatāṁ śyāmalaḥ śyāmalābhi-rlimpantībhirgiriparisaraṁ mādhurīṇāṁ chaṭābhiḥ |

āvirbhāvī gurutaracamatkārabhājaḥ kadā me

khelan agre nikhilakaruṇanandano nandasūnuḥ ||86||

ānamrāyāṁ mayi nijamukhālokalakṣmīprasādaṁ

khedaśreṇīviracitamano lāghavāyāṁ vidhehi |

sevābhāgye yadapi na vibhaḥ yogyatā me tathāpi

smāraṁ smāraṁ tava karuṇatāpūram evam bravīmi ||87||

krīḍātalpe nihitavapuṣaḥ kalpite puṣpajālaiḥ

smitvā smitvā praṇayarabhasāt kurvato narmabhaṅgīm |

vinyasyantī tava kila mukhe pūgaphālīṁ vidhāsye

kuñjadroṇyāmahamiha kadā deva sevāvinodam ||88||

iti unnaddhaḥ paśuparamaṇīmaṇḍalīnāṁ vilāpai-

rbhūyo bhūyaḥ karuṇakaruṇairadya kīrṇāntarasya |

udyatbāṣpā tyajati paritaḥ ruddhakarṇā karābhyāṁ

dūrāt pānthāvalirapi sukhe yasya sīmopakaṇṭham ||89||

yuktaṁ śṛṅgīkanakanikarāliṅgitāṅgaisturaṅgai-

rdṛṣṭvā nandīśvarataṭabhuvi syandanaṁ te milantam |

māmāśaṅkya sphuṭamupagataṁ saṁnidhātavyamārāt

dhāvantībhistaralāralam rādhikāyāḥ sakhībhiḥ ||90||

gopālīnāmapi vapuralaṁkāralīlāṁ dadhāno

yeṣāṁ navyaḥ kisalayagaṇaḥ rāgiṇaṁ māṁ cakāra |

bhrāmyatbhṛṅgāvaliṣu bhavatā teṣu śastāśiṣāṁ me

vṛndaṁ vṛndāvanaviṭapiṣu prājñavijñāpanīyam ||91||

mattā vaṁśīninadamadhubhistūrṇagā staṇakānāṁ

tā muñcantyaḥ praṇayamabhitaḥ sasrurasrutākṣyaḥ |

tāsāmuccaiḥ mama paripaṭhan kāmato nāmadheyaṁ

kṣemaṁ pṛcchestvamatha nicaye nīcakairnaicakīnām ||92||

ḍimbhavyūham hatavati vidhau tattatāhvastat\_ ahaṁ

stanyam yāsāṁ madhuramadhavaṁ vatsaraṁ vatsalānām |

vāraṁ vāraṁ mama natigaṇān vijña vijñāpayethā

namrastāsām jaṭharapaśupīmaṇḍalīnāṁ padeṣu ||93||

āmodaṁ me madhura dadhire māmahaṁpūrvikābhi-

rdūre yāntaṁ kusumitavanālokanāya spṛśantaḥ |

śrīdāmādyāḥ priyasahacar\_o hanta matnāmataste

paunaḥpunyānnipuṇa bhavatā tuṅgamāliṅganīyāḥ ||94||

hatvā raṅgasthalabhuvi mayā dhīra kaṁsaṁ nṛśaṁsaṁ

kākūnmiśraiḥ śapathaśatakairgokulaṁ preṣitasya |

ānamrastvaṁ caraṇayugalaṁ vallavaindrasya kāmaṁ

nāmagrāhaṁ mama guṇanidhe vandamāno dadhīthāḥ ||95||

tāṁ vandethā mama savinayaṁ nāmataḥ kṣāmagātrīm

ākrośantīṁ khalanarapatiṁ sāṅgulībhaṅgamuccaiḥ |

antaścintāvilulitamukhīm hā matekaprasūtiṁ

sarvāṅgaistvaṁ kalitavasudhālambamambām yaśodām ||96||

yā niśvāsodgamvalayinam hāravaṁ muñcamānā

khedodayaṁ mama guṇakathāmantareṇāntareṇa |

kṣāmībhṛtā kṣitipatipurīvartmavinyastanetrā

bāṣpodgārasnapitavasanā vāsarāṇi kṣipantī ||97||

akrūrākhye hṛtavati haṭhājjīvanaṁ māṁ nidāghe

vindantīnāmuhuraviralākāramantarvidāram |

sadyaḥ śuṣyatmukhavanaruhāṁ vallavīdīrghikāṇāṁ

āsāmāsāmṛdamanusṛtāḥ prāṇakūrmāḥ vasanti ||98||

tāsām baddhāñjaliranusarairantikam yantritātmā

śaṅkābhistvaṁ klamapariṇamatvikriyāṇāṁ priyāṇām |

dūtyaṁ kurvan asi guṇanidhe sāparādhasya yanme

bharturdoṣādapi hi kuśal\_o hanta duṣyanti bhṛtyāḥ ||99||

mannepathyastavakitabhavatvīkṣaṇenākulānāṁ

tuṅgātaṅgottaralitamanaḥkalpanājalpabhājām |

tiṣṭhan āsāṁ pathi nayanayoḥ niḥsalākaṁ gatānāṁ

saṁdeśaṁ me laghu laghu sakhe hārinaṁ vyāharethāḥ ||100||

yaḥ kālindīvanaviharaṇoddāmakāmaḥ kalāvān

vṛndāraṇyānnarapatipuraṁ gāndinīyena nītaḥ |

kurvan dūtyaṁ praṇayasacivastasya gopendrasūno-

rdevīnāṁ vaḥ sapadi savidham labdhavān uddhavo.asmi ||101||

tāponnaddhaśvasitapaṭalīdūyamānādharaśrī-

rmuktakrīḍo dhavalimadhurāhiṇḍirakṣāmagaṇḍaḥ |

smāraṁ smāraṁ guṇaparimalam hanta vaḥ klāntacetāḥ

so.ayaṁ kāntaḥ kimapi saralāḥ sundaraṁ saṁdideśa ||102||

kaccidbhītaṁ na bhajata muhurdānavebhyaḥ purāvat

kalyāṇaṁ vaḥ saralahṛdayāḥ kaccidullālasīti |

kaccidyūyaṁ smaratha sarasaṁ tatra kṣittānukūlaṁ

kuñje kuñje kṛtamatha mayā taṁ ca sevāprapañcam ||103||

nītaḥ yatnādvividhavinayairbandhanam bandhutābhiḥ

kartum bhūyaḥ kimapi kuśalaṁ pattane vartamānaḥ |

dhyāyaṁ dhyāyaṁ navanavamahaṁ sauhṛdaṁ vaḥ sukaṇṭhyo

gāḍhotkaṇṭhaklamaparavaśaṁ vāsarāṇi kṣipāmi ||104||

jñātam jñātaṁ viramata ciraṁ tvādṛśīnāṁ caritraṁ

yābhyastīvrāṁ samajani manobhedinī vedaneyam |

cakrurvakraṁ mayi kila tathā premapūram bhavatyaḥ

yenodbhrāntastruṭimapi balādutsahe nādya netum ||105||

rāsollāsānniśi niśi ciraṁ svapnavṛndāpadeśā-

dvṛndāraṇye surabhiṇi mayā sārdhamāsvādayante |

bhūyo bhūyastadapi ca parityāgit\_o dūṣaṇaṁ me

śaṁsantyaḥ kiṁ kuṭilahṛdayā na trapante bhavatyaḥ ||106||

te te candrāvali rasabharabhrāntanetrāntamaitrī

vaicitrībhistribhuvanajaye dattahastāvalambāḥ |

utsarpantaḥ smaraṇasaraṇīm hanta te bhrūvilāsā

niḥśaṅkaṁ me hṛdayamadhunā prāṁśavaḥ śraṁsayanti ||107||

tattattanvi smarasi vipine phullaśākhe viśākhe

karṣannīvīṁ tava muhurahaṁ vīkṣya vṛddhāṁ milantīm |

kalyāṇīṁ me vitara kitave hanta celāntarāle

guptāṁ guñjāvalimiti vadan yadvilakṣastatāsam ||108||

tāṁ vaidagdhīparimalakathāmudgirantī sakhīṣu

klāntiṁ dūre kṣapayasi nijām hanta dhanyāsi dhanye |

dhyāyannāhaṁ tamiha nagare devi lokaṁ viloke

prītyā yatra vyasanavidhuraṁ vaktumunmudrayāmi ||109||

gambhīrāṇi pramadagurubhirgūḍhanarmaprabandhai-

rmādhvīkānāṁ madhurimamahākīrtivaidhvaṁsanāni |

sotkaṇṭhaṁ me smarati hṛdayaṁ śyāmale komalāni

premottuṅgasmitaparicitāni adya te jalpitāni ||110||

padme padmastutasukhilatāsadmani chadmanidrāṁ

labdhe lubdhā mayi muralikām hartukāmā tvamāsīḥ |

dhṛtvā pāṇau muhuratha mayā kañcakaṁ muñcatā te

yat prārabdhaṁ kimapi tadidaṁ svāntamantaḥ pinaṣṭi ||111||

nyastāṅgī me surabhini bhujastambhayoḥ antarāle

bhūyobhistam rahasi lalite kelibhirlālitāsi |

antaścintāvidhuramadhunā pāmśupuñje luṭhantī

hanta mlānā racayasi kathaṁ prāṇasaṁdhāraṇāni ||113||

yaḥ sevābhirmudamudayinīṁ tatra bhadrāṅgi bhadre

nītastābhirniśi niśi manaḥkarṣiṇībhistvayāsīt |

sa preṣṭhaste navaparicayādiṅgitasyānabhijñaiḥ

kṛṣṇastuṣṇīṁ puraparijanaiḥ sevyamāno dunoti ||114||

soḍhavyaṁ te kathamapi balāccakṣuṣī mudrayitvā

tīvrottāpam hatamanasijoddāmavikrāntacakram |

dvitraireva priyasakhi dinaiḥ sevyatāṁ devi śavye

yāsyāmi tvatpraṇayacaṭulabhrūyugāḍambarāṇām ||115||

itthaṁ tāsāmanunayakalāpeśalaḥ kleśahārī

saṁdeśaṁ me kuvalayadṛśāṁ karṇapūraṁ vidhāya |

tvaṁ matcetobhavanavaḍabhīprauḍhapārāvatīṁ tāṁ

rādhāmantaḥ klamakavalitāṁ saṁbhrameṇājihīthāḥ ||116||

sā palyaṅke kiśalayadalaiḥ kalpite tatra suptā

guptā nīrastavakitatṛśāṁ cakravālaiḥ sakhīnām |

draṣṭavyā te kraśimakalitākaṇṭhanālopakaṇṭha

spandenāntarvapuranumitaprāṇasaṅgā varāṅgī ||117||

mālāṁ maitrīviduramaduraḥ saṅgasaurabhyasabhyāṁ

āsantībhirviracitasukhīṁ pañcavarṇāṁ gṛhāṇa |

ārūḍhāyāḥ pariṇatidaśāṁ tādṛśīṁ sārasākṣyāḥ

sākṣādetat parimalam ṛte kaḥ prabodhe samarthaḥ ||118||

mālyāmodavyatikarabahirbodhitāyāḥ sabāṣpaṁ

netradvandvaṁ diśi diśi muhurvikṣipantyāḥ vilakṣam |

tasyāḥ prodyatpalakakalikādanturāyāḥ purastā-

nmandaṁ mandaṁ vinayamasṛṇastvaṁ vinamro jihīthāḥ ||119||

dhṛtvā mālāṁ kiśalayatateḥ añcale nyañcataṅgī

bhrūsaṁjñābhiḥ sapadi sacivīkṛtya tasyā vayasyāḥ |

dūtyaṁ svasya praṇayahṛdayasattvaṁ nivedyānavadyaṁ

dhīman sadyo mama kathayituṁ vācikaṁ prakramethāḥ ||120||

yaḥ sarvasmāttava kila gurustvaṁ ca yasyāsi dhīre

prāṇebhyastvaṁ praṇayavasatiryasya yaḥ syāttavāpi |

sa tvāṁ dhṛtvā manasi vidhure hanta saṁdhukṣamāṇaḥ

kṛṣṇastṛṣṇācaṭulacaṭulaṁ devi saṁdediśīti ||121||

sakhyurlakṣmīmukhi matamurīkṛtya dūrībhaviṣṇo-

rdhatte prāṇān anupadavipadviddhacittāpi sādhvī |

muktachāyā muhurasumanāḥ kṣauṇipṛṣṭhe luṭhantī

baddhāpekṣaṁ vilasati gate mādhave mādhavī iyam ||122||

nīte śoṣaṁ viraharaviṇā sarvato hṛttaḍāge

jāne kaṇṭhasthalaviluṭhitaprāṇamīnāsi tanvi |

dūre saṁprati aviralasuhṛtmārutairvārito.ahaṁ

kṛṣṇāmbhodhau vilasatamṛtālaṁkṛtaḥ kiṁ kariṣye ||123||

nāyaṁ svapno niśi niśi bhavedyattvayā saṅgatirme

paśāmodaṁ vidhumukhi nirābādhamāsvādayāmi |

kintu jñātaṁ tvayi vijayate kācidākṛṣṭividyā

yāṁ śaṁsantī harasi tarasā māmadūrādyadūnām ||124||

labdhāndolaḥ praṇayarabhasādeṣa tāmrauṣṭhi namraḥ

pramlāyantīṁ kimapi bhavatīm yācate nandasūnuḥ |

premoddāmapramadapadavī sākṣiṇī śailakakṣe

draṣṭavyā te kathamapi na sā mādhavī kuñjavīthī ||125||

vindan vaṁśīsphuritavadano netravīthīmakasmā-

dantarbādhākavalitadhiyo dhātubhirdhūmalo.aham |

krīḍākuñje luṭhitavapuṣaḥ śrāntamānandadhārā

kallolaiste rahasi sahasotphullamullāsyiṣye ||126||

premonnāhādahamadhivahan bāṣpadhārāmakāṇḍe

gaṇḍotsaṅge smaraparibhavaiḥ pāṇḍure dattacumbaḥ |

kurvan kaṇṭhagrahavilasitaṁ nandayiṣyāmi satyaṁ

sāndreṇa tvāṁ sahacari pariṣvaṅgaraṅgotsavena ||127||

itthaṁ tīvravyasanajaladheḥ pārasīmāmivāsāṁ

saṁdeśairme dhṛtagarimabhirdarśayan dūradarśī |

bhūyaḥ kurvan kuvalayadṛśāṁ tatra citānukūlaṁ

kālaṁ kaṁcittvamatulamate gokulāntarnayethāḥ ||128||

gopendrasya vrajabhuvi sakhe kevalam yātrayā te

nārthaḥ siddhyenmama bahumataḥ kintu bāḍhaṁ tava eva |

premollāsaṁ parikalayatāṁ gopasīmantinīnāṁ

smartavyā me sapadi bhavatā bhāratīsārateyam ||129||

goṣṭhakrīḍollasitamanaso nirvyalīkānurāgāt

kurvāṇasya prathitamathurāmaṇḍale tāṇḍavāni |

bhūyaḥ rūpāśrayapadasarojanmanaḥ svāmino.ayaṁ

tasyoddāmaṁ vahatu hṛdayānandapūraṁ prabandhaḥ ||130||

śrīdāmādyaiḥ śiśusahacarairbālyakhelāmakārṣī-

dgopālībhiḥ saha yuvatibhī rāsakeliṁ cakāra |

duṣṭān daityān api bahutarān helayā yo jaghāna

sa śrīkṛṣṇastaruṇakaruṇastārayedvo bhavābdhim ||131||